b'\n_START_ARTICLE_\nCamerata Labacensis\n_START_PARAGRAPH_\nCamerata Labacensis je slovenski komorni orkester. Ustanovljen je bil leta 1980 z namenom, da nadaljuje delo Komornega orkestra RTV Ljubljana, ki je bil ustanovljen leta 1975, z delovanjem pa je prenehal leta 1979. Komorni orkester RTV Ljubljana so sicer sestavljali glasbeniki Simfoni\xc4\x8dnega orkestra RTV Ljubljana (danes Simfoni\xc4\x8dni orkester RTV Slovenija), ki so bili tudi ustanovni \xc4\x8dlani Camerate Labacensis. Njen prvi umetni\xc5\xa1ki vodja je bil dirigent Anton Nanut, od leta 1990 dalje pa to funkcijo opravlja violist, glasbeni pedagog in dirigent Franc Avsenek. Danes orkester nima stalne zasedbe (prilagaja se zahtevam izvajanega programa), \xc4\x8deprav v njej nepogre\xc5\xa1ljivo sodelujejo nekateri priznani slovenski glasbeniki, med drugim tudi \xc4\x8dlani Ljubljanskega godalnega kvarteta._NEWLINE_Camerata Labacensis je doslej nastopila na ve\xc4\x8d kot sto koncertnih prireditvah v Sloveniji in tujini. Poleg dirigentov Antona Nanuta in Franca Avseneka so orkester vodili \xc5\xa1e Uro\xc5\xa1 Lajovic, Jo\xc5\xbee Priv\xc5\xa1ek, Bojan Adami\xc4\x8d, Carl Davis, Kurt Redl, Lorenzo Castriota Skanderbeg, Aleksander Pitamic, Jean-Jacques Kantorow, Marko Munih, Stane Jurgec, Lovrenc Arni\xc4\x8d, Igor \xc5\xa0vara in drugi. Med vidnej\xc5\xa1imi solisti, ki so z orkestrom nastopali, so Dubravka Tom\xc5\xa1i\xc4\x8d Srebotnjak, Irena Grafenauer, Maria Graaf, Mirjam Kalin, Irena Baar, Jo\xc5\xbee Falout, Bo\xc5\xa1tjan Lipov\xc5\xa1ek, Mile Kosi, Pierre Amoyal, Franco Gulli, Sa\xc5\xa1ko Gavrilov, Miha Poga\xc4\x8dnik in drugi._NEWLINE_Ansambel izvaja komorno-orkestrsko glasbo raznovrstnih stilnih obdobij, od baroka do filmske glasbe, s katero se redno predstavlja tudi na festivalu nemega filma v Pordenonu. Ima obse\xc5\xbeno diskografijo.'